Ինչպես հայտնի է, հուլիսի 25-ին վարչապետ Նիկոլ Փաշինյանն այցելել էր Երեւանի Մխիթար Հերացու անվան պետական բժշկական համալսարան, որտեղ մասնակցել էր բուհի շրջանավարտների երդման եւ դիպլոմների հանձնման արարողությանը։ Վարչապետի հետ միջոցառմանը կառավարությունից ներկա են եղել նաեւ առողջապահության նախարար Արսեն Թորոսյանը, պաշտպանության նախարար Դավիթ Տոնոյանը եւ ԿԳ նախարար Արայիկ Հարությունյանը։ Միջոցառումը վատ չի անցել, բայց դրանից դժգոհ են մնացել մի շարք ուսանողներ, հատկապես նրանք, որոնք կարմիր դիպլոմ չեն ստացել։ Ուսանողներից մեզ պատմեցին, որ իրենք, կարելի է ասել, անտեսված են եղել որպես շրջանավարտ, միայն կարմիր դիպլոմ ունեցողներն են առաջ մղվել, վարչապետից անձամբ ստացել դիպլոմները, ու միայն նրանց են մանտիա տվել, որ հագնեն, ավելին՝ մյուսներին անգամ ներս չեն թողել, ասես դա ավելի շատ կառավարության ու Բժշկական համալսարանի PR-ն էր, ոչ թե իրենց դիպլոմների հանձնման արարողությունը, քանզի ամեն ինչ կարծես կենտրոնացած լիներ վարչապետի, նրա թիմի ու բուհի վրա։ Նաեւ նշեցին, որ ամեն տարի այդ միջոցառումն անցկացվել է օպերային դահլիճում, էլի միայն կարմիր դիպլոմավորներն են բեմ բարձրացել, բայց մյուսներն էլ են հավասարապես գնահատված եղել։ Այս անգամ դա անցավ համալսարանի բակում։